Maodez Glanndour
Dr Maodez Glanndour, wo am 7. März 1909 z Pongtrev uf d Wält cho und am 25. Novämber 1986 z Louannec gstorben isch, isch e französische katolische Prieschter und e bretonische Schriftsteller und Filosoof gsi. Vo Geburt här isch si Naame Louis Augustin Le Floc'h gsi, und uf bretonisch het men em Loeiz ar Floc'h gseit.

Dr Loeiz ar Floc'h isch z Pontrev ufgwachse. Er isch uf s Prieschterseminaar z Saint-Brieuc ggange und het 1932 z Rom studiert. Er isch z Gwengamp Pfaarer gsi und 1953 Armepfleeger vo Bleun-Brug woorde. Z Louannec het dr Glanndour vo 1956 bis 1986 as Pfaarer gwürkt.

Sit denn won er z Saint-Brieuc dr Pfaarer Yann-Vari Perrot het leere könne, isch em ar Floc'h di bretonischi Identität wichtig gsi. Er het sich als yfrige Sproochaktivischt für die lang underdrückti bretonischi Sprooch ygsetzt. Für die bretonischi Zytschrift Feiz ha Breizh het er Stuck gschribe, bi dr Bretonische Bewegig Emsav mitgmacht und de bretonische Literaturzytschrifte Gwalarn und Al Liamm Sache gliferet. 1941 isch er bi dr Reform vo dr einheitliche Orthografy vom Bretonische drby gsi. Und er het au sälber es paar Zytschrifte für die Sprooch und di bretonischi Kultur usegää:

 Studi hag Ober
 Kaieroù Kristen
 Gwerin
 Ar Bedenn evit ar Vro

Dr Le Floc'h het bretonischi Volkslieder zämetreit, und er het sälber mit em Künschtlername Maodez Glanndour Gedicht i dr Mundart gschribe; dr Yann-Ber Piriou het von em gseit, er sig vilech dr bedüütendsch bretoonisch Dichter vo säber Zyt gsi. Er het filosofischi Arbete gschribe, und er het zäme mit em Gwilherm Dubourg Schrifte, bsunders setigi us dr Bible, is Betonische übertreit.

Dr Glanndour isch vo dr bretonische Kulturorganisazioon Kuzul ar Brezhoneg geert worde.

Wärch 
 Troellennoù Glas, Samlig vo Gedicht, 1937
 Gwalarn, Samlig vo Gedicht, 1939
 Komzoù bev, Samlig vo syne Gedicht, 1949, nöi usegää 1984 
 Telennganoù, Samlig vo syne Gedicht, 1984
 Vijelezh an deiz diwezhañ, 1978
 Imram, 1941
 Milc'hwid ar Serr-Noz, 1946
 zäme mit em Jean-Pierre Foucher: Le Brasier des ancêtres, e zwöisprochigi Samlig vo Volkslieder, 1977
 An Aviel hervez sant Mazhe, s Evangelium vom Mathäus uf Bretonisch, 1952
 Diskuliadur sant Yann, d Offebaarig vom Johannes uf Bretonisch, 1953
 Va levrig skeudennoù, 1983
 Kanadeg evit Nedeleg
 Kregin-mor, in: Al Liamm, 1987
 Dre Inizi ar bed keltiek, in: A Liamm, 1991

Literatur 
 Lukian Raoul: Geriadur ar skrivagnerien ha yezhourien vrezhonek aet da Anaon a-raok miz Meurzh 1992. 1992. ISBN 978-2-7368-0034-5
 Annaig Renault: Maodez Glanndour, son chemin d'humanité au long de Komzoù bev. 2008. ISBN 978-2-86863-148-0

Weblink 
 dr Maodez Glanndour bi dr Französische Nazionalbiblioteek

Bretonisch
Autor
Lyriker
Franzoos
Pfarrer (katholisch)
Journalist
Mundartautoor
Maa